‘MAX’วิ่งเย้ยแคชบาลานซ์ขอตลาดหยุด
&#8220;ชำนิ&#8221; ร้องตลาดขอพักซื้อขายหุ้น MAX เตือนนักลงทุนตั้งสติ
16 ม.ค. 2556

“ชำนิ” ร้องตลาดขอพักซื้อขายหุ้น MAX เตือนนักลงทุนตั้งสติ
นายชำนิ จันทร์ฉาย ประธานกรรมการ บริษัท แมกซ์ เมทัล คอร์ปอเรชั่น (MAX) เปิดเผยว่า ตลาดหลักทรัพย์ ได้สอบถามสาเหตุที่ราคาและมูลค่าซื้อขายหุ้น MAX ปรับตัวขึ้นอย่างมีนัยสำคัญ ซึ่งได้ตอบกลับไปว่า บริษัทไม่มีพัฒนาการ หรือสารสนเทศอื่นใดที่มีผลต่อราคาหุ้น 
นอกจากนี้ นายชำนิ ยังต้องการให้ตลาดหลักทรัพย์ขึ้นเครื่องหมาย SP หยุดพักการซื้อขายหุ้น MAX เพื่อให้นักลงทุนมีสติว่าบริษัท หรือผู้ถือหุ้นใหญ่ไม่ได้ทำอะไรกับหุ้น
“ผมถือว่าได้ทำหน้าที่และบอกตลาดหลักทรัพย์ไปแล้วถ้าตลาดไม่มีการเตือนใดๆ ถือว่าเราทำหน้าที่แล้ว เพราะกลัวนักลงทุนเสียหาย” นายชำนิ กล่าว
ด้านราคาหุ้น MAX เดินหน้าปรับตัวขึ้นต่อเนื่อง ปิด 0.50 บาท เพิ่มขึ้น 0.09 บาท หรือ 21.95% มูลค่าซื้อขาย 158.44 ล้านบาท 
นอกจากบริษัท MAX แล้ว ตลาดหลักทรัพย์ยังได้สอบถามบริษัท ดับบลิว เอช เอ คอร์ปอเรชั่น (WHA) ซึ่งตอบลักษณะเดียวกับ MAX คือ ไม่มีข่าวใดๆ ยกเว้นอัตราการเติบโตของธุรกิจและการขายสินทรัพย์เข้ากองทุน ตามที่เป็นข่าว 
สำหรับการซื้อขายวันที่ 15 ม.ค. ตลาดหลักทรัพย์ได้เตือน Trading Alert List หลักทรัพย์ 2 บริษัท คือ คันทรี่ กรุ๊ป ดีเวลลอปเมนท์ (CGD) หลังจากราคาขึ้นมาปิดซิลลิง (ชนเพดาน) 0.71 บาท เพิ่มขึ้น 0.16 บาท ซื้อขายหนาแน่น 176.72 ล้านบาท ซึ่งบริษัทไม่มีข่าวใดๆ และบริษัท พีเออี (ประเทศไทย) หรือ PAE แม้ว่าหุ้นโดนเกณฑ์แคชบาลานซ์ ราคาเดินหน้าขึ้นมาปิด 3.30 บาท เพิ่มขึ้น 0.50 บาท หรือ 17.86% มูลค่าซื้อขาย 868.59 ล้านบาท